Στέλιος Μαλεζάς

Ο **Στέλιος Μαλεζάς** (Κατερίνη, 11 Μαρτίου 1985) είναι Έλληνας προπονητής ποδοσφαίρου και πρώην διεθνής ποδοσφαιριστής, ο οποίος αγωνιζόταν στη θέση του κεντρικού αμυντικού.

## Καριέρα
### Σε συλλογικό επίπεδο
Ο Μαλεζάς ξεκίνησε την ποδοσφαιρική του καριέρα από τη Μ.Α.Ε. Ποντίων Κατερίνης. Το 2003 πήρε μεταγραφή στον ΠΑΟΚ, ενώ κατά την περίοδο 2004-05 δόθηκε δανεικός στον Ηρόδοτο, για να επιστρέψει την επόμενη χρονιά και πάλι στον "δικέφαλο του Βορρά".

Το καλοκαίρι του 2012, αποχώρησε από τον ΠΑΟΚ έπειτα από εννέα χρόνια παρουσίας, κατά τα οποία πραγματοποίησε 129 συμμετοχές πρωταθλήματος, για να συνεχίσει την καριέρα του στη Γερμανία και τη Φορτούνα Ντύσσελντορφ, όπου στα δύο χρόνια παραμονής του είχε 33 συμμετοχές πρωταθλήματος, 21 στην Μπουντεσλίγκα (2012-13) και 12 στη δεύτερη κατηγορία (2013-14).

Τον Ιούλιο του 2014 επέστρεψε στο ελληνικό πρωτάθλημα υπογράφοντας συμβόλαιο διετούς συνεργασίας με τον Παναιτωλικό, όμως την επόμενη χρονιά κι έπειτα από τρία χρόνια απουσίας επέστρεψε στον ΠΑΟΚ. Τη δεύτερη χρονιά μετά την επιστροφή του στην ομάδα της Θεσσαλονίκης (2016-17), κατέκτησε το Κύπελλο Ελλάδος, που ήταν και ο πρώτος τίτλος στην καριέρα του. Στον τελικό ο ΠΑΟΚ επικράτησε της ΑΕΚ με 2-1, με τον ίδιο να αγωνίζεται ως αλλαγή.

Την επόμενη χρονιά με την ομάδα της Θεσσαλονίκης, αποτέλεσε έναν από τους τρεις αρχηγούς, ενώ ήταν μία αξιόπιστη λύση για την ομάδα, προερχόμενος κυρίως από τον πάγκο. Επίσης, στο φινάλε της σεζόν στέφθηκε ξανά Κυπελλούχος Ελλάδος για το 2017-2018, με τον ΠΑΟΚ να αντιμετωπίζει και να κερδίζει ξανά την ΑΕΚ με σκορ 2-0 αυτήν την φορά. Ο ίδιος αγωνίστηκε ως αλλαγή. Μπήκε στο 82' στην θέση του αρχηγού Αντελίνο Βιεϊρίνια, ενώ με την είσοδό του στον αγώνα, πήρε αυτός το περιβραχιόνιο του αρχηγού.

Ανανέωσε τη συνεργασία του με τον ΠΑΟΚ για έναν ακόμη χρόνο και τη σεζόν 2018-2019 κατέκτησε το νταμπλ (πρωτάθλημα και κύπελλο) με την ομάδα, αν και αγωνίστηκε μόλις σε τρία παιχνίδια για το κύπελλο Ελλάδας και στο πρωτάθλημα έγραψε μία συμμετοχή, «τιμητική», στο ματς που έκρινε τον τίτλο (ΠΑΟΚ - Λεβαδειακός 5-0). Με την λήξη της συνεργασίας του με την ομάδα του ΠΑΟΚ, ήρθε σε συμφωνία με την ομάδα της Ξάνθης. Μετά από ένα χρόνο με την ομάδα της Θράκης και τη λήξη της σεζόν 2019-2020 ανακοίνωσε την αποχώρησή του από την ενεργό δράση.

### Στην Εθνική Ελλάδος
Στις 28 Φεβρουαρίου 2010 ο προπονητής της εθνικής Ελλάδας Ότο Ρεχάγκελ, τον κάλεσε να συμμετάσχει στον φιλικό αγώνα της Ελλάδας με τη Σενεγάλη, όμως φόρεσε για πρώτη φορά τη φανέλα της Εθνικής στις 15 Νοεμβρίου 2011, στον φιλικό αγώνα εναντίον της Ρουμανίας (1-3) στην Αυστρία, με προπονητή τον Φερνάντο Σάντος.

Ο Μαλεζάς ήταν μέλος της αποστολής της Ελλάδας στο Μουντιάλ του 2010 στη Νότια Αφρική και στο Euro 2012, που συνδιοργάνωσαν Πολωνία και Ουκρανία. Συνολικά φόρεσε την φανέλα της εθνικής σε 3 αγώνες.

### Προπονητική καριέρα
Λίγους μήνες μετά την αποχώρησή του από την ενεργό δράση, επέστρεψε στον ΠΑΟΚ αναλαμβάνοντας την τεχνική ηγεσία της ομάδας νέων (Κ-19). Υπό την καθοδήγησή του, η ομάδα κατέκτησε το πρωτάθλημα της κατηγορίας τη σεζόν 2020-2021.

Τον Σεπτέμβριο του 2023, ξεκίνησε τη συνεργασία του με τον Μακεδονικό, ενόψει της συμμετοχής του συλλόγου στο πρωτάθλημα της Super League 2, υπογράφοντας διετές συμβόλαιο. Ολοκλήρωσε τη σεζόν 2023-2024 με τον Μακεδονικό στην τρίτη θέση της βαθμολογίας. Η συνεργασία των δύο πλευρών λύθηκε στις 30 Οκτωβρίου 2024, μετά την εκτός έδρας ήττα με 2-0 από την Α.Ε.Λ.

Στις 23 Δεκεμβρίου 2024, ανέλαβε προπονητής της Καλλιθέας, που αγωνιζόταν στη Super League, με στόχο να τη διατηρήσει στην κατηγορία. Στις 4 Ιανουαρίου 2025 σημείωσε την πρώτη του νίκη σε επίπεδο Super League, καθώς η Καλλιθέα επικράτησε με 2-1 της Λαμίας. Παρά τη βελτιωμένη εικόνα της ομάδας, δεν κατάφερε να αποφύγει τον υποβιβασμό, και η συνεργασία λύθηκε στις 30 Ιουνίου 2025.

Στις 7 Οκτωβρίου 2025 ανέλαβε την τεχνική ηγεσία της Α.Ε.Λ. που αγωνίζεται στην Super League, ωστόσο, δύο μήνες μετά, η ομάδα πήρε την απόφαση να λήξει την συνεργασία τους. 

## Τίτλοι - Διακρίσεις

### Με συλλόγους
;ΠΑΟΚ

* Πρωτάθλημα Ελλάδας: **1** (2018-19)

* Κύπελλο Ελλάδας: **3** (2016-17), (2017-18), (2018-19)

### Ως προπονητής
;ΠΑΟΚ Κ-19
* Πρωτάθλημα Κ-19: **1** (2020-2021)

## Παραπομπές


## Πηγές
* Η καριέρα του Στέλιου Μαλεζά στο www.national-football-teams.com
* Το προφίλ του Στέλιου Μαλεζά στο www.transfermarkt.de
* Ο Μαλεζάς στο soccerway.com

Κατηγορία:Έλληνες ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Μπούντεσλιγκα
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φορτούνα Ντύσσελντορφ
Κατηγορία:Ποδοσφαιριστές Παναιτωλικού
Κατηγορία:Ποδοσφαιριστές Ευρωπαϊκού Πρωταθλήματος 2012
Κατηγορία:Ποδοσφαιριστές Παγκοσμίου Κυπέλλου 2010
Κατηγορία:Ποδοσφαιριστές 2. Μπούντεσλιγκα
Κατηγορία:Έλληνες ποδοσφαιριστές στο εξωτερικό
Κατηγορία:Ποδοσφαιριστές Α.Ο. Ξάνθη
Κατηγορία:Προπονητές ποδοσφαίρου Γ.Σ. Καλλιθέας
Κατηγορία:Προπονητές ποδοσφαίρου Α.Ε. Λάρισας
Κατηγορία:Ξένοι ποδοσφαιριστές στη Γερμανία